b'\n_START_ARTICLE_\nJonas \xc5\xa0imoli\xc5\xabnas\n_START_SECTION_\nBiografija\n_START_PARAGRAPH_\nBaig\xc4\x97 Joni\xc5\xa1k\xc4\x97lio dviklas\xc4\x99 mokykl\xc4\x85, 1900 m.\xc2\xa0\xe2\x80\x93 Rygos Petro Did\xc5\xbeiojo realin\xc4\x99 gimnazij\xc4\x85. 1905 m. atstovavo Rygos lietuviams Did\xc5\xbeiajame Vilniaus Seime. 1909 m. baig\xc4\x97 Rygos politechnikos instituto statybos fakultet\xc4\x85._NEWLINE_1916\xc2\xa0m. mobilizuotas \xc4\xaf Rusijos imperijos kariuomen\xc4\x99\xc2\xa0\xe2\x80\x93 karo in\xc5\xbeinierius Suomijoje, organizavo Lietuvi\xc5\xb3 draugij\xc4\x85 Helsinkyje. 1917\xc2\xa0m. atstovavo Suomijos lietuviams Steigiamajame suva\xc5\xbeiavime Petrograde. Nuo 1918\xc2\xa0m. vadovavo Lietuvi\xc5\xb3 evakuacijos komitetui._NEWLINE_1918 m. vasar\xc4\x85 gr\xc4\xaf\xc5\xbeo \xc4\xaf Lietuv\xc4\x85. 1918 m. lapkri\xc4\x8dio 11 d.\xc2\xa0\xe2\x80\x93 1918 m. gruod\xc5\xbeio 26 d. Pirmajame Augustino Voldemaro Ministr\xc5\xb3 kabinete\xc2\xa0\xe2\x80\x93 Susisiekimo ministerijos valdytojas, o Martynui Y\xc4\x8dui i\xc5\xa1vykus \xc4\xaf u\xc5\xbesien\xc4\xaf, \xc4\x97jo jo pareigas. 1918 m. gruod\xc5\xbeio 26 d.\xc2\xa0\xe2\x80\x93 1919 m. kovo 5 d. Antrajame Mykolo Sle\xc5\xbeevi\xc4\x8diaus Ministr\xc5\xb3 kabinete buvo Susisiekimo ministerijos laikinasis viceministras ir tos ministerijos valdytojas, t. y. fakti\xc5\xa1kai jai vadovavo, nes Susisiekimo ministras nebuvo paskirtas. 1919 m. kovo 12 d.\xc2\xa0\xe2\x80\x93 1919 m. baland\xc5\xbeio 12 d. Tre\xc4\x8diajame Prano Dovydai\xc4\x8dio Ministr\xc5\xb3 kabinete Susisiekimo ministerijos valdytojas arba fakti\xc5\xa1kasis ministras. _NEWLINE_1919 m. pirmasis Lietuvos jachtklubo organizatorius. 1924\xe2\x80\x931933\xc2\xa0m. Klaip\xc4\x97dos uosto, o 1925\xe2\x80\x931930\xc2\xa0m. \xc5\xa0ventosios uosto darb\xc5\xb3 vadovas. Lietuvos technik\xc5\xb3 draugijos valdybos pirmininkas._NEWLINE_1920\xe2\x80\x931922\xc2\xa0m. Lietuvos Auk\xc5\xa1t\xc5\xb3j\xc5\xb3 kurs\xc5\xb3 technikos skyriaus ved\xc4\x97jas, d\xc4\x97stytojas. 1922\xe2\x80\x931944\xc2\xa0m. Lietuvos universiteto ekstraordinarinis profesorius, statybos katedros ved\xc4\x97jas._NEWLINE_1944 m. pasitrauk\xc4\x97 \xc4\xaf Vokietij\xc4\x85. 1950\xc2\xa0m. i\xc5\xa1vyko \xc4\xaf JAV. 1949\xe2\x80\x931960\xc2\xa0m. vadovavo Pasaulio lietuvi\xc5\xb3 in\xc5\xbeinieri\xc5\xb3 ir architekt\xc5\xb3 s\xc4\x85jungai, v\xc4\x97liau jos garb\xc4\x97s narys.'